SPC จ่อซื้อบิ๊กล็อตหุ้น SCG เพิ่ม 4 ล้านหุ้น ภายในธ.ค.นี้
SPC จ่อซื้อบิ๊กล็อตหุ้น SCG เพิ่ม 4 ล้านหุ้น ที่ราคา 4.88 บ. รวมถือหุ้นเพิ่มเป็น 7.81% จากเดิม 7.40% ภายในธ.ค.นี้
15 ธ.ค. 2559

บริษัท สหพัฒนพิบูล จำกัด (มหาชน) หรือ SPC ระบุว่า วันนี้ (15 ธ.ค.) ที่ประชุมคณะกรรมการบริษัทมีมติอนุมัติให้ซื้อหุ้น บริษัท สหโคเจน (ชลบุรี) จำกัด (มหาชน) หรือ SCG จากบริษัท แชมป์เอช จำกัด โดยซื้อผ่านตลาดหลักทรัพย์แห่งประเทศไทย ในรูปแบบการซื้อขายรายใหญ่ (Big Lot) จำนวน 4 ล้านหุ้น ในราคาตลาดเป็นเงินประมาณ 19.52 ล้านบาท ที่ราคาเฉลี่ยหุ้นละประมาณ 4.88 บาท ซึ่งเป็นราคาปิด ณ วันที่ 25 พ.ย.59 โดยจะดำเนินการภายในเดือนธ.ค.นี้
ทั้งนี้ การทำรายการดังกล่าวเข้าข่ายรายการที่เกี่ยวโยงกัน เนื่องจากผู้ซื้อและผู้ขาย มีบริษัท สหพัฒนาอินเตอร์ โฮลดิ้ง จำกัด (มหาชน) หรือ SPI เป็นผู้ถือหุ้นรายใหญ่ โดย SPI ถือหุ้นใน SPC จำนวน 20% และถือหุ้นในบริษัท แชมป์เอช จำกัด จำนวน 22.50% และมีบริษัทไอ.ซี.ซี. อินเตอร์เนชั่นแนล จำกัด (มหาชน) หรือ ICC เป็นผู้ถือหุ้นรายใหญ่ โดย ICC ถือหุ้นใน SPC จำนวน 10.19% และถือหุ้นในบริษัท แชมป์เอช จำกัด จำนวน 12.50%
โดยภายหลังการเข้าซื้อหุ้นใน SCG ของ SPC ครั้งนี้ จะทำให้ SPC ถือหุ้นใน SCG เพิ่มเป็น 7.81% จากเดิมที่ 7.40% ซึ่งการเข้าลงทุนจะช่วยเพิ่มสัดส่วนการลงทุน เนื่องจากเป็นบริษัทที่มีฐานะมั่นคง มีผลประกอบการที่ดี
อนึ่งราคาหุ้น SCG ปิดตลาดวันนี้อยู่ที่ 4.92 บาท